Document ID: 32008R0207

ΚΑΝΟΝΙΣΜÓΣ (ΕΚ) αριθ. 207/2008 ΤΗΣ ΕΠΙΤΡΟΠΉΣ
της 5ης Μαρτίου 2008
για την έγκριση των προδιαγραφών της ενότητας ad hoc 2009 αναφορικά με την είσοδο νέων ατόμων στην αγορά εργασίας που προβλέπεται από τον κανονισμό (ΕΚ) αριθ. 577/98 του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 577/98 του Συμβουλίου, της 9ης Μαρτίου 1998, για τη διενέργεια δειγματοληπτικής έρευνας εργατικού δυναμικού στην Κοινότητα (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Οι ευρωπαϊκές κατευθυντήριες γραμμές για την απασχόληση (2), περιλαμβάνουν διάφορους πολιτικούς προσανατολισμούς σχετικούς με την απασχόληση των νέων, υπογραμμίζοντας ότι πρέπει να αναληφθούν περισσότερες προσπάθειες για τη διάνοιξη προοπτικών απασχόλησης για τους νέους και τη μείωση της ανεργίας των νέων. Αυτές οι κατευθυντήριες γραμμές αναφέρονται επίσης σε στόχους και κριτήρια που έχουν οριστεί στο πλαίσιο της ευρωπαϊκής στρατηγικής για την απασχόληση από το 2003 με σκοπό τη μείωση της πρόωρης εγκατάλειψης του σχολείου, την άνοδο του μορφωτικού επιπέδου και το «νέο ξεκίνημα» για τους άνεργους νέους.
(2)
Τα κριτήρια συγκριτικής αξιολόγησης καθορίζονται στο πρόγραμμα εργασίας «Εκπαίδευση και κατάρτιση 2010», που υλοποιείται από τα κράτη μέλη και την Επιτροπή (3). Αυτά τα κριτήρια συγκριτικής αξιολόγησης θα βοηθήσουν στην καταγραφή της ανόδου του μορφωτικού επιπέδου και της διά βίου μάθησης καθώς και τη μείωση του αριθμού των μαθητών που εγκαταλείπουν πρόωρα το σχολείο - πολιτικών στόχων που αποσκοπούν στο να προετοιμάσουν όσο το δυνατό καλύτερα τους νέους για την επαγγελματική και κοινωνική τους ζωή.
(3)
Η απόφαση 2006/702/ΕΚ του Συμβουλίου, της 6ης Οκτωβρίου 2006, για τις στρατηγικές κατευθυντήριες γραμμές της Κοινότητας για τη συνοχή (4), ζητά από τα κράτη μέλη να δώσουν ιδιαίτερη προσοχή στην «υλοποίηση του ευρωπαϊκού συμφώνου για τη νεολαία μέσω της διευκόλυνσης της πρόσβασης των νέων ανθρώπων στην απασχόληση, της διευκόλυνσης της μετάβασης από την εκπαίδευση στην απασχόληση μέσω, μεταξύ άλλων, του επαγγελματικού προσανατολισμού, της παροχής ενίσχυσης για την ολοκλήρωση των σπουδών και της πρόσβασης στην κατάλληλη κατάρτιση και μαθητεία».
(4)
Συνεπώς, υπάρχει μια εμφανής ανάγκη για περιεκτικό και συγκρίσιμο σύνολο στοιχείων όσον αφορά την είσοδο των νέων στην αγορά εργασίας προκειμένου να παρακολουθηθεί η πρόοδος προς τους κοινούς στόχους της ευρωπαϊκής στρατηγικής απασχόλησης και της διαδικασίας κοινωνικής ενσωμάτωσης.
(5)
Ο κανονισμός (ΕΚ) αριθ. 384/2005 της Επιτροπής, της 7ης Μαρτίου 2005, για θέσπιση του προγράμματος ενοτήτων ad hoc, που θα καλύπτει τα έτη 2007 έως 2009, με σκοπό τη διενέργεια δειγματοληπτικής έρευνας εργατικού δυναμικού που προβλέπεται από τον κανονισμό (ΕΚ) αριθ. 577/98 του Συμβουλίου (5) περιλαμβάνει μια ενότητα ad hoc για την είσοδο των νέων ατόμων στην αγορά εργασίας. Ο κατάλογος μεταβλητών για αυτήν την ενότητα θα πρέπει να καθοριστεί.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο λεπτομερής κατάλογος των πληροφοριών που πρέπει να συλλεγούν το 2009 από την ενότητα ad hoc για την είσοδο των νέων στην αγορά εργασίας είναι όπως παρατίθεται στο παράρτημα.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Μαρτίου 2008.

Labels: 12
0
9
19